google/wiki40b huggingface dataset:
אלמנת עיסה

בתלמוד, אלמנת עיסה היא אישה שהתאלמנה מבעלה, ואשר יש ספק אם מותר לה להתחתן עם כהן. המשנה במסכת עדיות מביאה עדות של רבי יהושע ורבי יהודה בן בתירא שאלמנת עיסה מותרת לכהונה, אולם הגמרא קובעת שאין הלכה כמשנה זאת. עם זאת, הרמב"ם פוסק שלכתחילה אין להנשא לאלמנת עיסה, אבל מי שנישא לאלמנת עיסה אינו צריך לגרשה.
הכינוי "עיסה" משמש בהלכות יוחסין לציון אדם אשר יש ספק לגבי מעמדו.

המקורות במשנה ובגמרא

המשנה במסכת עדיות מביאה מחלוקת לגבי "אלמנת עיסה":
העיד רבי יהושע ורבי יהושע בן בתירה על אלמנת עיסה, שהיא כשרה לכהונה; העיסה כשרה לטמא ולטהר, לרחק ולקרב.  אמר רבן גמליאל, קיבלנו את עדותכם; אבל מה נעשה וגזר רבן יוחנן בן זכאי, שלא להושיב בית דין על כך, והכוהנים שומעין לכם לרחק, אבל לא לקרב
— עדויות ח' ג'
כלומר, רבן גמליאל קבע שאף על פי שההלכה היא שאלמנת עיסה כשרה לכהונה, משום שהכהנים מקפידים ביוחסין אין לכהן לכתחילה להנשא לאלמנת עיסה.
הגמרא מביאה את דינה של אלמנת עיסה פעמיים, פעם בקידושין בו קובע רב חסדא לגבי מחלוקת בסוגיה שם שכל הצדדים באותה מחלוקת "מודים באלמנת עיסה שפסולה לכהונה".
במסכת כתובות נחלקו רבן גמליאל ורבי יהושע בקשר לדינה של אשה שזנתה עם אדם וטוענת שהאדם כשר ועל כן היא או עוברה אינן פסולות להנשא לכהונה. רבן גמליאל אומר שמאמינים לה ורבי יהושע טוען שלא ניתן להאמין לה עד שתביא ראייה שמדובר באדם כשר. הגמרא משווה מחלוקת זאת למחלוקת במסכת עדויות על אלמנת עיסה וטוענת שיש סתירה בין דעתו של רבי יהושע בשני המקומות וכן שיש סתירה בין דעתו של רבן גמליאל בשני המקומות. הגמרא מיישבת שרבי יהושע מכשיר את אלמנת עיסה מפני שיש בה ספק ספיקא ושרבן גמליאל פוסל את אלמנת עיסה מאחר שאין מי שטוען טענת ודאי כמו שיש אצל האישה שזנתה.
יש המפרשים בדברי רבן גמליאל, שבמקרה של אלמנת עיסה אין להכריע על פי הכללים המקובלים, שכן התורה מסרה את ההכרעה בענייני נישואין לידי בעל הדין עצמו, ובמקרה והוא עצמו מסופק הדבר נותר ספק, וספק איסור - לחומרא. ויש המפרשים, שעל אף שמעיקר הדין ניתן היה להכשיר את אלמנת העיסה, מעלה עשו ביוחסין, שכן חכמים החמירו ביותר בדיני נישואין של כוהנים.
הגמרא בכתובות ממשיכה וכותבת שהמחלוקת באלמנת עיסה נוגעת רק כשהפסול הוא חללות, אבל לא פסול אחר - כמו ממזר, נתין, או עבדות.

אופן התערבות הפסול

קיימות מספר שיטות בראשונים בפירוש אלמנת עיסה.
רש"י בקידושין כותב שאלמנת עיסה היא אלמנה של בעל שהיה ספק חלל ו"בעלה היה ספק והיא באה מכוחו" ולכן היא נחשבת ספק ספיקא.
רש"י בכתובות מפרש בשם רבי יוסף טוב עלם שמדובר באדם שהיה בן של אשה שספק התגרשה מבעלה הראשון זמן קצר לפני שהוא נפטר ומיד לאחר מכן היא נישאה לבעל שני שהיה כהן, ונולד לה בן אשר לא ידוע אם הוא בן של בעלה הראשון או של בעלה השני. בכך יש בבן של אלמנת העיסה שני ספקות, הראשון האם הוא הבן של הבעל הראשון או הבעל השני, והשני שגם אם הוא הבן של הבעל השני, האם אמו הייתה אלמנה המותרת לכהן או שאמו הייתה גרושה ואז היא אסורה לכהן והוא חלל.
המאירי מפרש שהבן היה בנו של כהן שספק גירש את אשתו, ואחר כך הוא החזירה ויש ספק האם אמו התעברה לפני ספק הגירושין או אחרי ספק הגירושין.
הרשב"א מפרש שהבן נולד לאם שבעלה גירש אותה גירושי ספק והיא נישאה לאדם אחר תוך פחות משלושה חודשים מגירושי הספק והבן של אלמנת העיסה נולד באופן שיש ספק האם הוא הבן של הבעל הראשון והוא כשר או שהוא הבן של הבעל השני ואם גירושי הספק לא היו גירושין אז אמו הייתה אשת איש והוא ממזר.
לפי פירוש הריב"א, מדובר באלמנה ממשפחה שהתערב בה ספק ממזר, כך שיש באלמנה זו שני ספקות: ספק אם נישאה לאותו אדם, וגם אם נניח שכן, השאלה היא אם הוא היה אכן ממזר.
ספריית יאנובה

אודות הספרייה

הספרייה הוקמה ב-1939, במהלך מלחמת העולם השנייה היא נסגרה והספרים בה הושמדו.
לאחר המלחמה הספרייה נפתחה מחדש, ובשנת 1950 החלה לשמש כספרייה המרכזית במחוז בו היא נמצאת.
ב-1952 הועתק מקומה של הספרייה למבנה בו היה בית מרקחת.
ב-1992 עברה למיקומה הנוכחי.
ב-2001 הוקם בה חדר קריאה ציבורי.
ב-2003 אופשרה הגישה למרשתת בספריה. באותה שנה הועבר קטלוג הספרייה לפורמט דיגיטלי.
סעדיה שרעבי

ביוגרפיה

נולד וגדל ברחובות, למד בישיבת הדרום, בישיבת חברון, ולאחר מכן בישיבת מרכז הרב. מתלמידי הרב צבי יהודה הכהן קוק והרב אברהם אלקנה שפירא.
בשנת תשל"ב קיבל סמיכה לרבנות מהרב אברהם שפירא, הרב בצלאל ז'ולטי, הרב זבולון גרז והרב יונה שיבר.  
לאחר מכן למד  בכולל 'שבט מיהודה' בתל אביב אצל הרב אפרים בורודיאנסקי. התמנה לדיין בבתי הדין הרבניים בשנת תשל"ו. תחילה שימש כדיין בבית הדין הרבני ברחובות. בתשנ"ג עבר לירושלים והתמנה לאב בית הדין. כיהן כדיין עד שנת תשע"א. בשנת תשמ"ט כיהן לזמן מה כדיין בפועל בבית-הדין הגדול לערעורים בירושלים. 
ברחובות היה פעיל בהקמת כולל אברכים אורות התורה ועוד.

משפחתו

אביו, שלום שרעבי, היה שוחט ברחובות וממנהיגי העדה התימנית. אחיו הרב נתן הוא רב העדה התימנית ברחובות. אח נוסף, הרב אשר ליטוב, היה רב היישוב אבן שמואל. אחיו הרב מרדכי הוא ראש כולל ברחובות. 
נשוי ומתגורר בגבעת שאול. בנו הרב יעקב הוא ר"מ בישיבת ניר קריית ארבע ודיין בבית הדין לממונות במערב בנימין ולשעבר ראש מוסדות נחלת ישראל במגדל העמק. באלול תשע"ח נבחר לדיין בבית הדין הרבני האזורי. בן נוסף, הרב יאיר, הוא ר"מ בישיבת ירושלים לצעירים וחתנו של הרב ירחמיאל ויס. בן נוסף, אורי, הוא העוזר הפרלמנטרי והדובר של ח"כ שולי מועלם.
חומצה אולאית

תפוצה

חומצה אולאית היא המרכיב העיקרי בשמן זית. רוב החומצה קשורה בטריגליצרידים ועד 2% מהחומצה בשמן נמצא כמולקולות חופשיות (שאינן קשורות לגליצרול). ריכוז גבוה יותר של מולקולות חופשיות הופך את השמן בלתי ראוי למאכל.
שמנים אחרים המכילים ריכוז גבוה של חומצה אולאית כוללים שמן אבוקדו (70%) שמן אגוזי פקאן (59-75%), שמן בוטנים (36-67%) בטווח הריכוזים 15-20% נמצאת חומצה אולאית בשמן שומשום, שמן זרעי ענבים ושמן היפופיאה.
כמובן, בפירות ניתן לקבל את חומצת השומן גם מהפירות שמכילים את השמן עצמם (אבוקדו, זיתים, פקאן, בוטנים).
חומצה אולאית היא הנפוצה ביותר ברקמת השומן האנושית.

תכונות החומר

לחומצה אולאית תכונות אופייניות של חומצה קרבוקסילית ושל אלקנים. החומצה מסיסה בתמיסה בסיסית ומתקבלים ממנה מלחי אולאט. על הקשר הכפול ניתן לספוח יוד והוא מתחמצן לאט באוויר בתהליך הנקרא רנסידיפיקציה (rancidification). ספיחת מימן על הקשר הכפול והפיכתו לקשר בודד (הידרוגנציה) בחומצה האולאית נותנת את חומצת השומן הרוויה הנקראת חומצה סטארית. חיזור של הקבוצה הקרבוקסילית נותן כוהל הנקרא אולאיל אלכוהול (oleyl alcohol).

שימושים

חומצה אולאית היא תוסף למוצרי קוסמטיקה ומשמשת כאמולסיפייר וכממס בתרסיסים.

השפעה בריאותית

חומצה אולאית (כשמן זית) עשויה לסייע בהורדת לחץ דם ובמניעת סרטן השד וייתכן שהחומר מעכב התקדמות מחלת ALD (אדרנולויקודיסטרופיה)] ומצמצם את הסיכוי לשבץ בגיל מבוגר.
שמחה גדולה בשמים

העלילה

בירושלים של סוף שנות השישים נרקם סיפור אהבה בין שלומציון, בתו של מבקר מקרא מפורסם, לבין יאיר, בחור ישיבה צעיר בישיבה הגדולה. לאחר שהתברר כי ראש הישיבה הכריזמטי מתנגד לשידוך זה, בשל סיבה שאינה ברורה, שלומציון עוזבת את הדת ויורדת לסיני. יאיר, שמשלים עם גזרתו של ראש ישיבתו הנערץ, מתחתן עם לאה'לה - בתו של אחד מסגניו של ראש הישיבה, והולך לגור בהתנחלות תרצה צפונית לירושלים. שלומציון נישאת למרדכי רוזנברג, אחד ממפקדיו של יאיר, שלאחר מלחמת יום הכיפורים "התנחל" בסיני, ויולדת את מיה. שנים לאחר מכן, שלומציון הגרושה מבוססת בקהילה התל אביבית השמאלנית ועובדת כמעצבת על. בתה מיה חוזרת בתשובה לאחר שירותה הצבאי, מתאהבת בבנו של יאיר, אריאל, ומחזירה את אמה למערבולת רגשית גדולה.
הסיפור מסתיים ב-4 בנובמבר 1995, בסיומה של עצרת השלום בכיכר מלכי ישראל, רגע לפני רצח יצחק רבין.

על הספר

רומן זה הוא כנראה הרומן הראשון המתייחס לקהילת מרכז הרב וגרעין מייסדי ההתנחלויות, מתוך מבט פנימי ואישי. בספר זה מובעת ביקורת עזה ונוקבת על ישיבת מרכז הרב ואנשיה בהיבטים שונים, מהיוהרה המשיחית של גאולת העם והעולם, דרך חינוך לצייתנות עיוורת, ועד העדפת התפיסה ההלכתית הטכנית על פני רומנטיקה ואהבה גדולה. אף כי כתוב בתחילת הספר כי הדמויות הן פרי דמיונה של המחברת, יש הרואים בו רומן מפתח ומזהים את הנפשות הפועלות (ראש הישיבה, למשל, מזוהה עם הרב צבי יהודה קוק). אנשי מרכז הרב קיבלו ספר זה בתרעומת ובעלבון], אם כי בסיומו של הספר מובעת דווקא החזרה, למרות הכל, לאותה קהילה והשתחררות מהנטל הנפשי ביחס אליה.
גליה אקר

ביוגרפיה

אקר התאמנה בקבוצת הפועל ימק"א ירושלים ומכבי ירושלים. כבר בהיותה בת 13 זכתה בתואר שחיינית מצטיינת ארצי לבנות גילה.

אלופת ישראל

באליפות ישראל בשחייה שנערכה בווינגייט באוגוסט 1989 זכתה אקר בשתי מדליות, זהב וארד. מדליית זהב, במשחה ל-100 מטר חופשי בתוצאה של 1:03.04 דקות, לפני עינת גבאי ממכבי חיפה (1:03.29 דקות) ותמי לוין מהפועל הוד השרון בית ברל (1:03.76 דקות) ומדליית ארד במשחה ל-50 מטר חופשי בתוצאה של 29.13 שניות, אחרי ענת לויט מהפועל הוד השרון בית ברל (28.34 שניות) ורויטל וילנאי ממכבי תל אביב (28.72 שניות).
אהרון פרקש (שופט)

ביוגרפיה

פרקש נולד בשנת 1953 ברומניה. בשנת 1958 עלה לישראל. החל את לימודיו התורניים בישיבה תיכונית-מקצועית "יד בנימין" שאותם סיים בשנת 1971. המשיך לשירות בצה"ל עד לשנת 1977 שבמהלכה נפצע והפך למשותק בפלג גופו התחתון. 
בשנת 1984 הוסמך למשפטים באוניברסיטה העברית. בין השנים 1983–1985 התמחה בבית המשפט העליון אצל השופטת שושנה נתניהו ובפרקליטות המדינה, אצל מנהלת המחלקה האזרחית עו"ד פליאה אלבק, בשנת 1985 הוסמך כעורך דין. בין השנים 1997-1985 עבד כעו"ד עצמאי ושימש כיועץ משפטי בהתנדבות של ארגון נכי צה"ל בירושלים, זאת בנוסף להיותו יושב-ראש הוועדה לדרכי גישה של ארגון הגג של ארגוני הנכים בירושלים ויועץ חיצוני לעיריית ירושלים לנושא נגישות בנייני ציבור לנכים בירושלים.
במרץ 1997 מונה לכהונת שופט בבית משפט השלום בירושלים. בספטמבר 2004 מונה לכהונת שופט בית המשפט המחוזי בירושלים ובאפריל 2012 מונה לסגן נשיא בית המשפט המחוזי ירושלים. בינואר 2016 מונה לנשיא בפועל של בית המשפט המחוזי בירושלים.
פרקש מתגורר בירושלים ונשוי לקלרה. לזוג שני ילדים.
חנוך ניסני

קריירה

ניסני החלה להתחרות רק ב -2002, בגיל מאוחר יחסית של 38. הוא החל את הקריירה שלו בשנת 2002 באליפות הלאומית של הונג קונג בשנת 2000. בשנה שלאחר מכן, הוא זכה באותה תחרות מרוץ עבור Szasz Motorsport על ההגה של Coloni CN-98. משנת 2003, הוא החל להתחרות באירועים בינלאומיים נוספים כגון FIA מרכז אירופה אזור ו-[./https://en.wikipedia.org/wiki/World_Series_by_Renault World Series Lights].
 
בשנת 2004, הוא הגן על התואר באליפות הלאומית של הונג קונג. בנוסף, חתם ניסני על חוזה עם קולוני מוטורספורט לשנת 2004 והוא התחרה בפורמולה 3000. מאז שהוא התקדם בקולוני, ניסני השלימה ארבע בדיקות - שתיים עם ג'ורדן גרנד פרי ושתיים עם מינארדי.
ב-2 בפברואר 2005, ערך פול סטודארט, הבעלים של מינארדי פורמולה 1 מסיבת עיתונאים במלון הילטון בתל אביב. במסיבת עיתונאים בינלאומית זו, הודיע סטודרט כי ניסאני הפכה לבוחן הרשמי של הקבוצה לעונת 2005.
ניסני היה הנהג השלישי של Minardi בגראנד פרי 2005 שנערך בהונגריה. זה הוכרז בתור עסקה חד פעמית, אם כי עסקה עם חסות אישית של ניסני, UPEX, אולי מותר לו להשתתף בתור הנהג השלישי של Minardi ב Prix Grands נוספים.
ביום הולדתו ה-42 השתתף ניסני בסשן הראשון בגראנד פרי ההונגרי. למרות הקצב שלו הוא היה בסופו של דבר 12.9 שניות איטי יותר מהמכונית המהירה ביותר בקטגוריה. המקצה הראשון שלו הסתיימם במלכודת חצץ לאחר ספין. למרות זאת, הוא התלונן בתחילה כי למכונית יש יותר מדי אחיזה. לאחר מכן, הוא הוחלף על ידי אנריקו טוקאצ'לו.
בשנת 2005, מאז ניסני התמקד ההתחייבויות הבינלאומיות שלו עם למינארדי, הוא היה נאלץ לפספס כמה מירוצים מכריעים באליפות הלאומית של הונג קונג פורמולה 2000 אשר עלה לו את התואר על ידי שש נקודות. שנה לאחר מכן, הוא השיג את התואר ובשנת 2007 הוא הגן על התואר באליפות הלאומית של הונג קונג. הוא זכה בכל התארים שלו כמו אלוף הלאומית של פורמולה 2000, למעט האחרון שלו בשנת 2009, עם צוות מרוץ Laszlo של Szas .
פרידריך, דוכס בוואריה

ביוגרפיה

פרידריך נולד בשנת 1339 לשטפן השני, דוכס בוואריה ואיזבלה מסיציליה, דוכסית בוואריה, בתם של פדריקו השלישי, מלך סיציליה ואלינור מאנז'ו.
בשנת 1375 מת אביו שטפן השני, דוכס בוואריה, ופרידריך ואחיו יוהאן השני, דוכס בוואריה ושטפן השלישי, דוכס בוואריה ירשו את נחלותיו. בשנת 1392 חולקה דוכסות בוואריה בין יוהאן לאחיו: יוהאן השני, דוכס בוואריה קיבל את דוכסות בוואריה-מינכן, פרידריך קיבל את דוכסות בוואריה-לנדסהוט, ואילו שטפן השלישי, דוכס בוואריה קיבל את דוכסות בוואריה-אינגולשטאדט.
בשנת 1383 לחם פרידריך בפלנדריה לצד הצרפתים נגד האנגלים, ואף השתתף במצור על בורבורג. כמו כן ביקר פרידריך בלה קסנואה אצל דודו אלברכט הראשון, דוכס בוואריה-שטראובינג, ולאחר מכן ביקר בפריז בחצרו של שארל השישי, מלך צרפת. בשנת 1385 ליווה את אחייניתו איזבו מבוואריה לאמיין, לקראת נישואיה עם שארל השישי, מלך צרפת.
בשנת 1387 כלא פרידריך את ארכיבישוף זלצבורג, במטרה לאלצו לפרק את הברית שכרת עם קונפדרציית ערים בשוואביה. פרידריך שימש כיועצו של ונצל, מלך גרמניה, ואף היה מועמד מטעמו לרשת אחריו את כתר בוהמיה.
ב-4 בדצמבר 1393 מת פרידריך בצ'סקה בודייוביצה בבוהמיה, ובנו היינריך השישה עשר, דוכס בוואריה עלה לשלטון במקומו.
יוסף יצחק אהרונוב

ביוגרפיה

נולד בקנדה לרב מנחם מנדל אהרונוב. לאחר סיום לימודיו במוסדות חב"ד בקנדה, למד בישיבת תומכי תמימים המרכזית במרכז חב"ד העולמי - 770. בשנות ה-70, עלה ארצה בעקבות נישואיו לבת כפר חב"ד.
לאחר עלייתו ארצה, החל לעבוד בבית הספר למלאכה בכפר חב"ד. באמצע שנות ה-80 מונה למנהל שבועון כפר חב"ד.
בשנת 1987 מונה למנכ"ל ארגון צעירי אגודת חב"ד, שבראשו עמד הרב ישראל לייבוב. לאחר פטירתו של לייבוב ב-1994 נתמנה ליו"ר הארגון. בשנת 1990 מונה לחבר ולסגן יו"ר אגודת חסידי חב"ד בישראל. שנה אחר כך מונה על ידי הרבי מליובאוויטש לחבר המשלחת להשבת ספרי אוסף שניאורסון ולחבר אגודת חסידי חב"ד ברוסיה.
בשנת 1986, בעקבות האסון הגרעיני בצ'רנוביל הקים את פרויקט ילדי צ'רנוביל והוא עומד בראשו.
בשנת 1991 נמנה אהרונוב עם חברי משלחת חב"ד ששלח רבי מנחם מנדל שניאורסון לרוסיה לפדות חלק גדול מספריית חב"ד, בה היו מאות ספרים שהשתייכו לחותנו, רבי יוסף יצחק שניאורסון, שנשארה ברוסיה. בשנת 1996 (תשנ"ו) התמנה אהרונוב ליו"ר רשת אהלי יוסף יצחק.
במערכת הבחירות לכנסת הארבע עשרה ולראשות הממשלה (1996) היה אהרונוב ממובילי הקמפיין של חב"ד שקרא להצביע לבנימין נתניהו, תחת הסיסמה "נתניהו. זה טוב ליהודים", וסייע לבחירתו לראשות הממשלה.
בשנת 2004, לאחר פטירת יו"ר אגודת חסידי חב"ד בישראל, שלמה מיידנצ'יק, מונה אהרונוב גם ליו"ר אגודה זו.
בשנת 2007 פשטו חוקרי המשטרה על משרדיו של אהרונוב ועצרו אותו, בחשד להעלמת מס והלבנת הון. אהרונוב זכה אז לתמיכה בקרב ציבור אוהדיו. באוקטובר 2015 הוגש נגדו, במסגרת עסקת טיעון, כתב אישום שלפיו הפקיד כ-3.5 מיליון ש"ח מכספי תרומות בחשבון בנק פרטי בבעלותו, ללא ידיעת התורמים, ומשך שכר של 1.7 מיליון ש"ח שלא היה זכאי לו; וכן סייע לאחרים להעלים הכנסות ולקבל תמיכות ממשרד החינוך בניגוד לחוק. 
ב-29 בנובמבר 2015 בית המשפט אישר את עסקת הטיעון, הרשיע את אהרונוב בעבירות של קבלת דבר במרמה בנסיבות מחמירות, מרמה והפרת אמונים בתאגיד, שימוש במרמה, ערמה ותחבולה במטרה להתחמק ממס ורישום כוזב במסמכי תאגיד, וגזר עליו שנתיים מאסר בפועל, שנה מאסר על תנאי למשך שלוש שנים וקנס של מיליון וחצי ש"ח. ב-2 בפברואר 2016 החל אהרונוב לרצות את עונשו בכלא חרמון. ב-12 באפריל 2017 שוחרר מהכלא לאחר ניכוי שליש.

משפחתו

אהרונוב מתגורר בכפר חב"ד, נשוי לשפרה ואב לארבעה ילדים. בנו הרב שמואל הוא שליח חב"ד לאסן. חתנו הרב חיים מאיר ליברמן הוא שליח חב"ד בקיסריה. חתנו הרב שמואל ביסטריצקי הוא שליח חב"ד ורב בית הכנסת בסביון, מנהל הוצאת ספרים 'לדורות' ו'ערוץ יהדותון'.
המועצה להנצחת נשיאי ישראל וראשי ממשלותיה

המועצה להנצחת נשיאים וראשי ממשלות היא מועצה שנועדה להנצחת זכרם של נשיאי ישראל וראשי ממשלותיה, כחלק מהכבוד של החברה בישראל לראשי המדינה. המועצה הוקמה בשנת 1986 מכוח החוק להנצחת נשיאי ישראל וראשי ממשלותיה התשנ"ו-1986 (להלן : "חוק ההנצחה").

תוכנית ההנצחה

תפקיד המועצה הוא להכין תוכנית הנצחה לזכרו של כל מי שכיהן כנשיא המדינה או כראש ממשלה, אשר תפרט את פעולות ההנצחה שתבצע הממשלה ואת פעולות ההנצחה שיבצעו גופים ציבוריים (בתמיכת הממשלה), בשים לב לאישיותה ופועלה של האישיות המונצחת. המועצה מפקחת על ביצוע תוכניות ההנצחה, ומדווחת לממשלה על ממצאיה בצירוף המלצותיה, אשר לה הסמכות לאשר או לדחות את תוכנית ההנצחה. במסגרת תפקידה, יש למועצה הסמכות לקבל מידע ולדרוש מסמכים מכל גוף שעוסק בפעילות הנצחה במימון הממשלה.
המועצה, הפועלת תחת משרד ראש הממשלה, מעבירה בכל שנה תמיכות לעמותות ציבוריות המנציחות את ראשי המדינה, באמצעות תוכניות חינוך לבני נוער, הרצאות, ימי עיון ועוד. אחד מהאירועים שעורכת המועצה הוא אזכרה שנתית כללית בא' בניסן (ראש השנה למלכים, על פי המסורת היהודית) לכל ראשי המדינה שנפטרו.

ביקורת מצד מבקר המדינה

לפי דו"ח מבקר המדינה שפורסם בשנת 2013, חוק ההנצחה אינו מספק מענה לצורכי ההנצחה הקיימים וכתוצאה מכך נוצר חוסר שווין בהנצחת ראשי המדינה. לדעת מבקר המדינה, מספר ראשי ממשלה זכו למרכזי הנצחה גדולים, ואילו אחרים מונצחים על ידי עמותות דלות אמצעים וזאת בשל ההבדל בין התאגידים לעמותות: תקצוב התאגידים גדול פי 20 מתקצוב העמותות, ולרשותם המדינה העמידה מבנים קיימים או קרקע להקמת מבנים ואילו העמותות שוכרות משרדים בתשלום. בעקבות ביקורת זו, קרא מבקר המדינה לשינוי החוק אשר יתקן את המצב הקיים לטענתו, לפיו הנצחתם של ראשי מדינה מותנית ביכולת של מוקירי זכרם להביא לחקיקת חוק אישי ולזכות במשאבים. ולכן, על המדינה לקבוע מדיניות שתבטיח הנצחה ראויה וממשית לכל ראשיה שהלכו לעולמם.
בנובמבר 2015, התלוננה הבמאית אילנה צור, כי באתר המועצה פורסם ללא רשותה סרטון המכפיש את יצחק רבין ומכיל קטעים מסרטה "אלטלנה".
עוקץ (זואולוגיה)

השפעת עקיצת הדבורה על האדם

תופעות אפשריות בעקבות עקיצת דבורה: כאב, נפיחות וגרד במקום העקיצה; תגובה אלרגית ברמות שונות המתבטאת בחום, אודם בעור או הופעת בהרות אדומות, צמרמורת בעקבות החום, הכבדת הנשימה, עילפון.

עוקץ העקרב


כל העקרבים (בני סדרת העקרבאים) נושאים עוקץ בולט בפרק האחרון של הבטן האחורית הצרה דמוית ה"זנב". פרק העוקץ בא מיד לאחר שלפוחית העוקץ שנושאת את הארס. ארס העקרב נועד לשתק ולעיתים גם להמית את הטרף שלו ובכך להקל על הציד ועל האכילה. הארס של חלק מהערבים מסוכן גם לאדם והארסיים שבהם יכולים אף להמיתו. העקצן הצהוב, שחי בישראל, נחשב לאחד העקרבים הארסיים והמסוכנים ביותר בעולם, ועקיצתו יכולה לקטול גם בני אדם.
ב-2011 הרשות האמריקנית לתרופות ומזון (FDA) אישרה טיפול בשם Anascorp לטיפול בעקיצות עקרב.
יהושע סימון

פועלו

בשנת 2000 היה סימון ממייסדי קבוצת בבון, חבורת קולנוענים צעירה אשר מפיקה סרטים עצמאיים. במסגרתה, יצר מספר סרטים, ביניהם הקיצונים (2000) והמילים והדברים (2004).
יהושע סימון אצר בין השאר את התערוכות המשותפות אני שכבתי עם ארי ליבסקר (2001, היכל האמנויות של האקדמיה החופשית), שרון (גלריה קלישר, 2004), אניהו (מוזיאון הרצליה, 2005, יחד עם דליה לוין), סרק (קלישר, 2005, יחד עם סרג'יו אדלשטיין) והתערוכה "דורון" [גלריה מנשר 2006]. כמו כן אצר תערוכת יחיד של רועי צ'יקי ארד, בחירות 96' (2000) . סימון הציג תערוכה אחת, בעלי מקצוע, שהוצגה בשכונת מגוריו, והשתתף במספר תערוכות קבוצתיות, בין השאר עם דגמי לגו. סימון שימש גם כאוצר של הביאנלה בהרצליה.
כמשורר הוציא את הספר אזרחים לאומיים (שדוריאן, 2001) ועורך יחד עם רועי צ'יקי ארד את כתב העת מעין לשירה, ספרות, אמנות ורעיונות.
סימון כותב במוסף "פירמה" של גלובס ובעיתון האמנות "סטודיו", ומרצה בבית הספר לתקשורת של המסלול האקדמי המכללה למינהל.
ריצ'רד לוגאר

ביוגרפיה

ריצ'רד לוגאר נולד באינדיאנפוליס לברת'ה גרין ומרטין לוגאר. בשנת 1954 סיים את לימודי התואר הראשון באוניברסיטת דניסון שבגרנוויל, אוהיו. לאחר מכן נסע לאנגליה ולמד באוניברסיטת אוקספורד ובשנת 1956 סיים את לימודי התואר השני. מ-1957 עד 1960 שירת בצי האמריקאי. בשנים 1968–1976 שירת כראש עיריית אינדיאנפוליס.
בשנים 1977–2013 שירת בסנאט מטעם מדינת אינדיאנה. לוגאר היה הסנאטור הרפובליקני הבכיר ביותר בוועדת החוץ בסנאט. הוא שימש כיושב ראש ועדת החוץ בין השנים 1985–1987 ו-2003–2007. רוב עבודתו בסנאט האמריקאי התמקדה בנושאי ביטחון, פיקוח על נשק ופירוק נשק גרעיני בארצות הברית ומסביב לעולם. מאז 3 בינואר 2009, עם ההפסד בבחירות של הסנאטור טד סטיבנס והפרישה של הסנאטור פיט דומניצ'י הפך לוגאר לסנאטור הבכיר בקרב המפלגה הרפובליקנית.
במאי 2012 הפסיד את מועמדות המפלגה הרפובליקנית למושבו בסנאט, לאחר שהפסיד בפריימריז לאיש מסיבת התה, ריצ'רד מורדוק, שהפסיד לבסוף בבחירות הכלליות לדמוקרט ג'ו דונלי. הדחתו של לוגאר בפריימריז הרפובליקנים לוותה בזעם שחש הזרם השמרני כלפיו, בין היתר עקב גישתו המתונה ותמיכתו ביוזמות כגון תוכנית החילוץ לבנקים ב-2008, וכן בהצבעתו למען המינויים של הנשיא ברק אובמה לבית המשפט העליון של ארצות הברית.
באוגוסט 2015 הביע תמיכה בהסכם המעצמות על תוכנית הגרעין האיראנית.
נפטר בווירג'יניה ב-28 באפריל 2019.
פברואוס

פברואוס (באטרוסקית ובלטינית: Februus) היה אל הטהרה האטרוסקי ואל המוות בדת רומא העתיקה.
מקורה של האמונה האטרוסקית באל זה בהאנשה של חג הטהרה פברואה, אשר נחוג באידו של חודש פברואר (החודש נקרא על שם החג, לא על שם האל), והחג הפך לחגו של האל. בחג זה נערכו טקסי ניקיון וטהרה לסמל את תום החורף ותחילת השנה החדשה שהחלה באביב בחודש מרץ.
לימים התפתחה דמותו במיתולוגיה הרומית לדמותה של פבריס - אלת המחלה והחום (ומניעתו). ואילו חגו אוחד עם פסטיבל הרומי הלופרקאליה שנערך באביב.
קניין הילוך

קניין הילוך הוא מעשה קניין באמצעות הליכה במשפט העברי, ומשמש לעיתים לקניין קרקע.

קניין על ידי הילוך בקרקע רגילה

הכלל במשפט העברי אומר, כי שימוש בדבר, דרך הנאתו, הוא מעשה קניין, כלומר על ידי השימוש יש תוקף להעברת בעלות. מסיבה זו, כדי לקנות קרקע, אין די בהילוך בקרקע, שכן ההנאה בהילוך בקרקע נחשבת להנאה מזערית ביחס לשימוש הרגיל בקרקע לחקלאות, ועל כן יש לקנות את הקרקע בשאר הקנינים שקרקע נקנית בהם, בכסף בשטר, או בחזקה שפירושה להחזיק בקרקע דרך בעלות, לדוגמה לנעול את השער של מקום הקרקע שחפץ לקנות, או לפרוץ פריצה בגדר המקפת את השדה, שדברים אלו דרך הבעלים בלבד לעשות בשדה, ובאופן זה היא נקנית לקונה לאלתר. 
החולק על כלל זה הוא רבי אליעזר במסכת בבא בתרא שסבור כי ניתן לקנות קרקע על ידי הילוך. כראיה לדבר מביא רבי אליעזר את הפסוק בו אמר אלוהים לאברהם אבינו "קום התהלך בארץ לאורכה ולרוחבה כי לך אתננה", ומכאן שאברהם אבינו קנה את ארץ ישראל שניתנה לו כמתנה מבורא העולם, על ידי ההילוך. שאר החכמים חלוקים על רבי אליעזר, וסבורים שסיבת ההליכה לא הייתה כדי לקנות את ארץ ישראל, אלא כצעד סמלי וסגולי, "כדי שתהא נוחה ליכבש לבניו".

קניין בשביל של כרמים

למרות המחלוקת בקרקע רגילה, מודים חכמים לרבי אליעזר, כי ניתן לקנות קרקע בהילוך, בקרקע שכל תשמישה הוא בהילוך, כמו למשל שביל של כרמים, כלומר אדם הקונה מחברו שביל כדי שיוכל להיכנס לכרמו, יכול הוא לקנות את הקרקע על ידי הילוך בשביל.

דרך הרבים

לפי שיטת רבי אליעזר, אם אנשים רבים נהגו ללכת בתוך שדה של אדם מסוים, נעשית הקרקע לקניינם ורכושם של הרבים - "רבי יהודה אומר משום רבי אליעזר, רבים שבררו דרך לעצמם, מה שבררו בררו". 
לפי שיטת רבה בר רב הונא יש לרבים כוח מיוחד הנקרא "הפקר רבים הפקר" בדומה להפקר בית דין הפקר, שיכולים להפקיר ממון של יחיד לפי החלטתם, ובדומה ל"מלך שפור גדר אין מוחין בידו". הסברא לכלל זה הוא מכיוון שתועלת ותיקון העולם הוא לתת את ההחלטה לרבים, למלך ולבית דין לפעול כפי שיקול דעתם בדיני ממונות, גם במקום שאין הדבר לפי הכללים המקובלים. עם זאת, בניגוד להפקר בית דין הפקר, אין לרבים לכתחילה לקחת דרך של יחיד, אבל בדיעבד - מה שעשו עשו.
השיטה מקובצת מסביר, כי כוח הרבים להפקיר דבר מסוים, עדיין אינו מקנה אותה להם, ולכן נצרך רבי אליעזר לקניין ההילוך, שבך נקנית הדרך - לשיטתו - לרבים.
ריבוע הקסם של פרוידנטל

בניית טיץ

כידוע, יש בדיוק ארבע אלגברות הרכב עם יחידה, ללא מחלקי אפס, מעל הממשיים: שדה הממשיים עצמו, , שדה המספרים המרוכבים , אלגברת הקווטרניונים של המילטון  ואלגברת האוקטוניונים . תיאור דומה נכון מעל כל שדה: פרט לשדה עצמו, אפשר למנות את ההרחבות הריבועיות הספרביליות, את אלגברות הקווטרניונים, ואת אלגברות קיילי. על אלגברות אלה מוגדרת אינוולוציה סטנדרטית , שאפשר להמשיך אותה גם לאלגברות של מטריצות מעליהן. ההעתקה  מ-A לשדה הסקלרים נקראת העתקת העקבה.
נניח שהמאפיין זר ל-6, ותהיינה A,B אלגברות מהנזכרות מעלה. נסמן ב- J את אלגברת ז'ורדן של כל המטריצות ההרמיטיות מסדר 3 מעל B. נסמן ב-  וב- את אוסף האיברים בעלי עקבה 0 ב-A וב-J, בהתאמה. בניית טיץ של A ו-B מחזירה את המרחב הווקטורי , כאשר  היא אלגברת הנגזרות (וכך גם ל-J), עם פעולת כפל  ההופכת אותו לאלגברת לי, ומוגדרת כך ששני מרכיבי הנגזרות הם תת-אלגברות המתחלפות זו עם זו, ופועלות באופן טבעי על המרכיב הנותר:  כאשר . פעולת הכפל בין אברי המכפלה הטנזורית מסובכת יותר: , כאשר .
אם A היא מן הטיפוס המציין שורה ו-B מן הטיפוס המציין עמודה, התוצאה היא אלגברת לי פשוטה (או, במקרה אחד, פשוטה למחצה), שהטיפוס של דיאגרמת דינקין שלה מצוין בריבוע הקסם.
קמרון (אדריכלות)

קִמְרוֹן הוא קירוי קשתי, לרוב בהקשר של בנייה מאבן או בנייה בלבנים. השימוש בקמרונות באדריכלות התחיל באדריכלים הרומים שהמציאו ופיתחו את הקשת. קיימים סוגים רבים של קמרונות המחולקים לפי סגנונות ועיטורים ולפי עקרונות טכנולוגיים שונים לפיהם הם בנויים. שיטת הבנייה של הקמרון היא הגורם המרכזי הקובע את צורתו: סוג הפיגומים אשר משמשים להנחת הלבנים, סדר הנחת הלבנים ורכיבים מבניים הקשורים אליו משפיעים על הצורה שבה נראית בסופו של דבר התקרה. רכיבים אלו יוצרים על התקרה קווים קמורים אשר מכונים "קווי רכס" (באנגלית: Arris). קווי הרכס, בדומה ל"קו פרשת מים" הקיים בטופוגרפיה טבעית הם אוסף הנקודות הבולטות ביותר במשטח התקרה העקמומי שבניגוד לקו רכס טבעי - הם הפוכים יחסית לתקרה.